Provinsies stel terugkeer van onderwysers uitSkole in Gauteng is oor die naweek skoongemaak. (Foto: Verskaf) Strydig met die belofte van die minister van basiese onderwys verlede week, het baie van die onderwysers nie vandag (Maandag) teruggekeer skool toe nie. Angie Motshekga het tydens ŉ perskonferensie Dinsdag aangedui dat onderwysers op 25 Mei sou terugkeer skool toe om voor te berei vir die terugkeer van sommige leerders op 1 Junie. Verskeie provinsies het egter intussen te kenne gegee dat hulle nog nie gereed is vir onderwysers om terug te keer skool toe nie. Die Noordwes-provinsie se departement van onderwys het in ŉ omsendbrief aan skole laat weet dat persoonlike beskermende toerusting eers Maandag by skole afgelewer sou word en dat skole se bestuurspanne eers Woensdag kan terugkeer skool toe. Die res van die onderwyspersoneel kan eers Donderdag terugkeer, enkele dae voor die eerste leerders op 1 Junie moet begin skoolgaan. Mmaphefo Matsemela, LUR vir onderwys in dié provinsie, sê beamptes het reeds begin met die skoonmaak van skole en dat dit na verwagting Dinsdag afgehandel sal wees. Die departement is ook besig om water aan die meer as 200 skole te voorsien wat nie lopende water het nie. Van die Gautengse skole het Maandag reeds begin om onderwysers op te lei. (Foto: Verskaf) Die Laerskool Louis Leipoldt in Pretoria het in ŉ skrywe aan personeel gesê beskermende toerusting vir personeel is nog nie afgelewer nie, en daarom kan personeel nog nie terugkeer skool toe nie. “Heropening vir ons gr. 7’s is nog steeds vir 1 Junie geskeduleer. Ons sal julle op hoogte hou van verdere verwikkelinge,” lui die brief. Die Gautengse departement van onderwys het in ŉ verklaring aan skole gesê dat goeie vordering gemaak is met die voorsiening van beskermende toerusting aan skole, maar dat slegs skoolhoofde Maandag kan terugkeer skool toe. ŉ Afkondiging oor wanneer onderwysers kan terugkeer, moet nog gedoen word. Luidens die omsendbrief is 93 skole in die provinsie se toerusting deur kriminele onderskep. Dié skole behoort Maandag toerusting te ontvang. Van die skole in Gauteng het wel teen Maandag al die nodige toerusting ontvang en begin met opleiding van hul personeel. Ook die onderwysdepartement in KwaZulu-Natal het Sondag aangekondig dat die terugkeer van onderwysers na skole in dié provinsie uitgestel is. “Hoewel al die beskermende toerusting aan distrikte afgelewer is, is dit nog nie aan skole versprei nie. Daarom is die besluit geneem om die terugkeer van onderwysers na skole uit te stel,” lui ŉ omsendbrief aan skole. Luidens dié brief word nou van onderwysers verwag om eers Donderdag terug te keer skool toe. Skoolhoofde moet egter steeds Maandag aanmeld, aangesien hulle teenwoordigheid noodsaaklik is sodat die verspreiding van dié toerusting kan plaasvind. Vakbonde het die afgelope week te velde getrek teen die heropening van skole op 1 Junie en het aangedui dat die meeste skole nog nie die nodige toerusting of inligting ontvang het om veilig te heropen nie.